Olivia Rodrigo

Olivia Isabel Rodrigo (* 20. február 2003, Murrieta, Kalifornia, USA) je americká speváčka-skladateľka a herečka. Do povedomia sa dostala hlavnou úlohou v televíznych seriáloch Disney "Bizaardvark" a "High School Musical: The Musical: The Series". V roku 2021 vydala svoj debutový singel „Drivers License“, ktorý zlomil rekord v hranosti na streamingových platformách a stal sa jednou z najpredávanejších skladieb roka. Rodrigovej debutový štúdiový album "Sour" (2021) obsadil prvú priečku celosvetových rebríčkov a získal uznanie kritikov. Bola nominovaná na 7 cien Grammy, vrátane najlepšieho nováčika, albumu roka za "Sour" a nahrávky roka a piesne roka za „Drivers License“.
Raný život.
Olivia Isabel Rodrigo sa narodila 20. februára 2003 v meste Murrieta v Kalifornii učiteľke Jennifer a rodinnému terapeutovi Chrisovi. Ako jedináčik vyrastala v susednej Temecule. Rodrigo sa narodila s polovičnou hluchotou na ľavé ucho. Rodrigo je filipínska Američanka; zatiaľ čo jej matka má nemecké a írske korene, ona sama uviedla, že jej prastarý otec z otcovej strany emigroval z Filipín ako tínedžer a že jej rodina dodržiava filipínske tradície a kuchyňu. Vyrastala na obľúbenej alternatívnej rockovej hudbe svojich rodičov, ako napr. na kapelách No Doubt, Pearl Jam, White Stripes a Green Day.
Rodrigo navštevovala základnú školu Lisy J. Mailsovej v Murriete a zúčastňovala sa na jej mimoškolskom programe hudobného divadla. V piatich rokoch ju rodičia prihlásili na hodiny spevu k Jennifer Dustmanovej, ktorá začala Rodrigo prihlasovať na rôzne miestne spevácke súťaže. Na podnet Dustmanovej ju rodičia zapísali na hodiny herectva. Vo veku 9 rokov začala navštevovať hodiny klavíra. Rodrigo sa prvýkrát začala zaujímať o písanie piesní po tom, ako začala počúvať country piesne Taylor Swift, a vo veku 12 rokov už hrala na gitare. V roku 2010, keď mala sedem rokov, sa prvýkrát objavila na obrazovke v reklame na Old Navy.
V roku 2015, vo veku dvanásť rokov, Rodrigo debutovala ako herečka stvárnením hlavnej úlohy Grace Thomas vo filme . Rok navštevovala školu Dorothy McElhinney Middle School v Murriete, kým sa po získaní hereckej úlohy v seriáli Bizaardvark na Disney Channel v roku 2016 nepresťahovala do Los Angeles; odvtedy sa až do maturity v roku 2021 vzdelávala doma. Hlavnú úlohu postavy Paige Olvera, gitaristky, stvárňovala tri série.
Vo februári 2019 bola obsadená do hlavnej úlohy Nini Salazar-Roberts v seriáli od Disney+, ktorý mal premiéru v novembri toho istého roku. Rodrigo bola za svoj výkon chválená, pričom Joel Keller z magazínu Decider ju opísal ako "mimoriadne magnetickú". Pre seriál Rodrigo napísala a zahrala propagačný singel „All I Want“, ktorý vyšiel v novembri 2019. Na konci tretej série šou opustila, aby sa mohla sústrediť na svoju hudobnú kariéru.
Kariéra.
2020 – súčasnosť: Hudobná kariéra.
Olivia v roku 2020 podpísala s Interscope Records a Geffen Records nahrávaciu zmluvu, v ktorej si vyjednala vlastníctvo master nahrávok. Debutový singel „Drivers License“ vydala 8. januára 2021. Na streamingovej platforme Spotify sa stal historicky prvou piesňou, ktorá v priebehu 7 dní od vydania dosiahla 80 miliónov prehratí. Singel debutoval na vrchole rebríčka Billboard Hot 100 a prvenstvo dosiahol aj v mnohých ďalších krajinách. Rodrigová to označila za „najšialenejší týždeň v živote“.
Nasledoval singel „Deja Vu“, ktorý debutoval na ôsmom mieste rebríčka Billboard Hot 100, čím sa stala prvým umelcom, ktorý debutoval svojimi prvými dvoma singlami v prvej desiatke rebríčka. Tretí singel „Good 4 U“ sa stal jej druhým singlom, ktorý debutoval na vrchole rebríčka Hot 100.
Jej debutový štúdiový album "Sour" vyšiel 21. mája 2021 a získal uznanie hudobných kritikov. "D"ebutoval na vrchole Billboard 200 a strávil na ňom celkovo päť týždňov. "Variety" Rodrigovú nazval „hlasom svojej generácie“ a v decembri ju "Time" vyhlásil za zabávača roka. V USA a Spojenom kráľovstve bol "Sour" tretím resp. štvrtým najpredávanejším albumom za rok 2021. "Sour" a „Drivers License“ sa tiež stali celosvetovo najpočúvanejším albumom resp. skladbou na Spotify.
Vo februári 2022 obdržala svoju prvú Brit Award v kategórii najlepšia medzinárodná pieseň za skladbu „Good 4 U“.
Hudobné vplyvy.
Ako svoje hlavné hudobné vzory Rodrigová uvádza Taylor Swift a Lorde, pričom sama sa označuje za najväčšiu fanúšičku Taylor Swift „na celom svete“. Medzi jej ďalšie vzory patria Alanis Morissette, Kacey Musgraves, Fiona Apple, St. Vincent, Cardi B a Gwen Stefani.
Rodrigová sa vyjadrila, že jej prioritou je skladanie piesní a nemá záujem byť „najväčšou popovou hviezdou, aká kedy žila“.
Osobný život.
13. júla 2021 sa Rodrigová zapojila do kampane Bieleho domu, v ktorej vyzýva mladých ľudí v USA, aby sa dali zaočkovať proti ochoreniu COVID-19. V Bielom dome diskutovala s prezidentom Joeom Bidenom, viceprezidentkou Kamalou Harrisovou a hlavným poradcom prezidenta pre boj s koronavírusom, Anthonym Faucim.